O‘zbekistonda pirotexnika buyumlari muomalasi sohasida davlat nazorati kuchaytiriladi

“O‘zbekiston Respublikasi hududida pirotexnika buyumlari muomalasi sohasida davlat nazoratini kuchaytirishga doir chora-tadbirlar to‘g‘risida”gi hukumat qarori qabul qilindi, deb xabar beradi Telegram’dagi “Huquqiy axborot” kanali.
Qarorga muvofiq, xavflilikning II klassiga tegishli maishiy pirotexnika buyumlarining jismoniy va yuridik shaxslar tomonidan muomalasi taqiqlanadi.
Texnik va maxsus maqsaddagi pirotexnika buyumlari prezident yoki hukumat qarorlariga muvofiq ommaviy tadbirlarda litsenziyaga ega yuridik shaxslar tomonidan olib kirilishi mumkin.
Pirotexnika buyumlarining noqonuniy muomalasi bilan shug‘ullanganlarni aniqlash va javobgarlikka tortish bo‘yicha kompleks choralar ko‘riladi.
Ma’lumot uchun, 2009-yilning oxirida hukumat O‘zbekiston hududiga pirotexnika vositalari olib kirish, tashish, saqlash, sotish va foydalanishga vaqtinchalik taqiq o‘rnatgan edi. 2010-yil 22-sentabrdagi qonun bilan mamlakatda pirotexnika vositalarini noqonuniy ishlab chiqarish, tayyorlash, saqlash, tashish, jo‘natish, ishlatish, shuningdek, noqonuniy olib kirish, eksport qilish yoki sotish uchun ma’muriy va jinoiy javobgarlik joriy etilgan.
 Yangiyo‘lda o‘z uyida kuchli portlovchi pirotexnika vositalarini yasayotgan shaxs ushlandi